b'\n_START_ARTICLE_\nJakovljev Jak-1\n_START_SECTION_\nZasnova in razvoj\n_START_PARAGRAPH_\nRazvoj letala se je za\xc4\x8del zaradi potreb Rde\xc4\x8de Armade po sodobnem lovskem letalu v poznih tridesetih letih 20. stoletja. V biroju Jakovljev so za\xc4\x8deli z delom okoli dveh zamisli, ki so ju predstavili 29. julija 1939._NEWLINE_Zgradili naj bi dva prototipa. Prvi, pod delovnim imenom I-26-1, naj bi dosegel hitrost do 620\xc2\xa0km/h na vi\xc5\xa1ini 6.000 m, imel dolet 600\xc2\xa0km, dosegel vi\xc5\xa1ino 10.000 m pod 11 minutami ter imel oboro\xc5\xbeitev 2 strojnici 7,62\xc2\xa0mm ShKAS ter 1 te\xc5\xbeko strojnico Berezin BS 12,7\xc2\xa0mm._NEWLINE_Drugi prototip, I-26-2 naj bi bil opremljen z motorjem M-106, ki bi mu omogo\xc4\x8dal najvi\xc5\xa1jo hitrost okoli 650\xc2\xa0km/h na vi\xc5\xa1ini 10.000 m, oboro\xc5\xbeen pa bi bil z dvema strojnicama ShKAS, kalibra 7,62\xc2\xa0mm. Zaradi te\xc5\xbeav z dobavo motorjev pa so ta prototip umaknili z risalnih miz._NEWLINE_Tako je prvi prototip lovca I-26-1 poletel 13. januarja 1940. Letalo je imelo \xc5\xbee takoj na za\xc4\x8detku velike te\xc5\xbeave s pregrevanjem, kar je imelo za posledico 15 zasilnih pristankov v fazi testiranja in smrt enega preizkusnega pilota. Te\xc5\xbeave s pregrevanjem so sicer kasneje omilili, nikoli pa je niso mogli popolnoma odpraviti._NEWLINE_Kljub velikim te\xc5\xbeavam je bilo letalo odobreno za serijsko proizvodnjo pod imenom Jak-1. Prvo letalo je tako iz tovarne zapeljalo \xc5\xbee 19. februarja 1940, le slab mesec po prvem poletu._NEWLINE_Ob nem\xc5\xa1kem napadu na Sovjetsko Zvezo, 22. junija 1941 so se za\xc4\x8dele pojavljati te\xc5\xbeave pri dobavi materiala, kar je prisililo tovarno, da je do leta 1942 napravila 12.000 sprememb v zasnovi letala ter, da je za\xc4\x8dela na lovce name\xc5\xa1\xc4\x8dati nekvaliteten material in celo zamenjevati kovinske dele ogrodja z lesenimi._NEWLINE_Kljub vsem te\xc5\xbeavam in novim lovcem, ki so jih za\xc4\x8deli v Sovjetski Zvezi izdelovati med tem \xc4\x8dasom, so Jak-1 sestavljali do julija 1944. Skupaj so izdelali kar 8.700 teh lovcev.\n_START_SECTION_\nBojna uporaba\n_START_PARAGRAPH_\nOb nem\xc5\xa1ki invaziji je bilo v aktivni uporabi 425 letal Jak-1, \xc5\xa1e veliko pa jih je bilo v razli\xc4\x8dnih fazah sestavljanja. Letalo je bilo sicer izdelano za delovanje v vi\xc5\xa1jih zra\xc4\x8dnih plasteh, kjer v tej fazi vojne ni prihajalo do spopadov, kljub temu pa se je izkazalo za najbolj\xc5\xa1o izbiro med vsemi tedanjimi sovjetskimi lovci. Lesena povr\xc5\xa1ina kril in slabo tesnjenje rezervoarjev so sicer zahtevali veliko vzdr\xc5\xbeevanja, vendar je bilo letalo zaradi svojih dokaj dobrih letalnih sposobnosti izjemno priljubljeno med piloti._NEWLINE_Jak-1 je bilo med drugim letalo obeh sovjetskih \xc5\xbeensk, ki sta dosegli status letalskega asa, Lidije Litvjak in Katje Budanove.'